google/wiki40b huggingface dataset:
Ιμβερτοζάχαρο

Ημερομηνία λήξης προϊόντος

Η ιμβερτοποιημένη ζάχαρη παρέχει πιο ισχυρές ιδιότητες συντήρησης (μεγαλύτερη διάρκεια ζωής) στα προϊόντα που το χρησιμοποιούν.
Η διάρκεια ζωής των μερικώς ανεστραμμένων προϊόντων είναι περίπου έξι μήνες, ανάλογα με την αποθήκευση και κλιματολογικές συνθήκες. Τα κρυσταλλωμένα διαλύματα ιμβερτοζάχαρου μπορούν να αποκατασταθεί στην αρχική τους υγρή κατάσταση με ήπια θέρμανση.
Ζερέντι

Ιστορία

Το 1824 οι Κοζάκοι από την Σιβηρία ίδρυσαν ένα μικρό οικισμό. Το 1935 ιδρύθηκε η επαρχία Ζερέντι.

Αξιοθέατα

Το Ζερέντι έχει πολλά ενδιαφέροντα σημεία, όπως την λίμνη Ζερέντα, το πράσινο Ακρωτήριο και το όρος της Αρκούδας. Το μεγαλύτερο μέρος της ακτής της Λίμνης Ζερέντα ανήκει σε ιδιώτες, ειδικά το δυτικό μέρος της ακτής. Υπάρχουν αρκετά θέρετρα όπως το Ζερέν, το Καραγκαχτζλί, και το Καζάκοιλ. Στο ακρωτήριο Ρασπμπέρι υπάρχει μια καλοκαιρινή κατοικία του πρόεδρου του Καζακστάν.
Νεάπολη Ηλείας

Τοποθεσία

Βρίσκεται σε υψόμετρο 70 μέτρων, στα 5 χιλιόμετρα βορειοανατολικά της Βάρδας, στον κάμπο της Ηλείας. Είναι τοποθετημένο ανάμεσα στους τοπικούς χειμάρρους "Βέργα" και "Ντρεμούσα".

Ιστορία

Την 20/04/1835 προσαρτάται στον τότε Δήμο Καλοτυχίας. Με το ΦΕΚ 5Α της 08/03/1841 αποσπάται από το Δήμο Καλοτυχίας και προσαρτάται στο Δήμο Βουπρασίων. Με το ΦΕΚ 256Α της 28/08/1912 αποσπάται από το Δήμο Βουπρασίων και προσαρτάται στην κοινότητα Μαλίκι. Το ΦΕΚ 28Α της 08/02/1916 προσαρτά τον οικισμό στην κοινότητα Ψαρίου. Με το ΦΕΚ 60Α της 18/04/1928 ορίζεται ο οικισμός ως έδρα της νεοπαγούς κοινότητας Μπεντενίου. Το προηγούμενο όνομα του χωριού ήταν Μπεντένι, το οποίο άλλαξε σε Νεάπολις με το ΦΕΚ 287Α της 10/10/1955. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση "Καποδίστριας", προσαρτάται στο Δήμο Βουπρασίας μέχρι το 2010 που εντάχθηκε στο Δήμο Ανδραβίδας-Κυλλήνης (ΦΕΚ 87Α - 07/06/2010) βάσει της Διοικητικής Μεταρρύθμισης "Καλλικράτης". 
Ο οικισμός απείχε μία ώρα και τριάντα πέντε λεπτά δρόμο στα 1885 από τη Μανωλάδα, την έδρα του τότε Δήμου Βουπρασίων.
Από το Μπεντένι αναφέρεται ότι ήταν ο γερο-Ανδρέας Τσουρούλας, αγωνιστής της Επανάστασης του 1821.

Λοιπά στοιχεία

Πολιούχος του χωριού είναι ο Άγιος Γεώργιος. Συνοικίες του χωριού είναι οι εξής: Γιαννοπουλαίικα, Κασταναίικα, Λαμπιραίικα, Ραφταίικα, Παναγοπουλαίικα και Τζουδαίικα.
Οι κάτοικοι του χωριού ασχολούνται κυρίως με τη γεωργία και την κτηνοτροφία.
Ζανκτ Γκεόργκεν αμ Ράιτ

Γεωγραφία

Το Ζανκτ Γκεόργκεν αμ Ράιτ ευρίσκεται στο Μόστφιρτελ της Κάτω Αυστρίας, επί των όχθων κλάδου του ποταμού Ιμπς. Ποσοστό, περίπου, 77 % της συνολικής έκτασης του δήμου είναι δασώδες. Η πόλη διαθέτει δύο εκκλησίες, μία Καθολική και μία Προτεσταντική, το δημαρχείο, καθώς και ένα πανδοχείο.
Μπέλα του Σαιντ-Ομέρ

Βιογραφία

Ήταν γιος τού Νικολάου Α΄ κυρίου των Θεσπιών στη Θήβα και της Μαργαρίτας των Άρπαντ, κόρης τού Μπέλα Γ΄ της Ουγγαρίας.
Ο πατέρας του ήλθε μετά την Δ΄ Σταυροφορία και έλαβε το φέουδο των Θεσπιών στη Βοιωτία· νυμφεύτηκε τη Μαργαρίτα, χήρα του Ισαακίου Β΄ Αγγέλου και μετά του Βονιφάτιου Α΄ της Θεσσαλονίκης. Ο γάμος εθεωρείτο ότι έγινε π. το 1213, αλλά ο ιστορικός Φίλιπ φαν Τριχτ εκτιμά ότι έγινε μετά το 1217.
Έλαβε το όνομα του πάππου του Μπέλα Γ΄ και είχε νεότερο αδελφό τον Γουλιέλμο.
Βινσάντο Σαντορίνης

Το βινσάντο (Vinsanto) της Σαντορίνης είναι παραδοσιακό γλυκό κρασί με σκούρο μπρούτζινο χρώμα, το οποίο ανήκει στην κατηγορία των κρασιών Ονομασίας Προελεύσεως Ανωτέρας Ποιότητος (ΟΠΑΠ Σαντορίνης).
Ο τρύγος γίνεται γύρω στα μέσα Αυγούστου και αρχικά γίνεται λιάσιμο (έκθεση στον ήλιο) των σταφυλιών (ημισταφιδομένα σταφύλια) για μερικές - δέκα με δεκαπέντε - ημέρες. Αυτή η διαδικασία οδηγεί σε απώλεια νερού και αύξηση της περιεκτικότητας σε σάκχαρα. Oίνοι, οι οποίοι παράγονται έτσι ονομάζονται στο εξωτερικό "Άχυροι οίνοι".
Το πάτημα των σταφυλιών γίνεται με μάγγανα. Ο μούστος που προκύπτει, οδηγείται σε ξύλινα βαρέλια, για να ακολουθήσει η διαδικασία της ζύμωσης για τουλάχιστον τέσσερις μήνες. Στην συνέχεια αφήνεται να ωριμάσει τουλάχιστον για δύο χρόνια μέσα σε δρύινα βαρέλια. Σύμφωνα με την νομοθεσία, τα σταφύλια πρέπει κατά να είναι τουλάχιστον κατά 51% της ποικιλίας Ασύρτικο, ενώ το υπόλοιπο ποσοστό θα πρέπει να είναι σταφύλια των ποικιλιών Αηδάνι και Αθήρι ή άλλα λευκά σταφύλια που να καλλιεργουνται παραδοσιακά στην Θήρα και στην Θηρασία.
Υπάρχουν δύο θεωρίες για την προέλευση του ονόματος. Η μία θεωρία θέλει η ονομασία του να προέρχεται από την χρήση του για την Θεία Ευχαριστία (Ιταλικά vino santo: "οίνος άγιος"), ενώ η άλλη ότι υποδηλώνει την προέλευση του κρασιού (Ιταλικά vino di Santorini: "οίνος από την Σαντορίνη").
Σύμφωνα με την ισχύουσα νομοθεσία, στις ετικέτες και τα μέσα συσκευασίας, η ονομασία Vinsanto γράφεται πάντοτε με γράμματα του λατινικού αλφαβήτου του ιδίου τύπου και χρώματος, ώστε να αποτελούν ενιαίο σύνολο. Εντούτοις, στα δελτία προβολής και διαφήμισης που απευθύνονται στον 'Ελληνα καταναλωτή, η ονομασία αυτή μπορεί να γράφεται και με γράμματα του ελληνικού αλφαβήτου, δηλαδή: Βινσάντο.
Στην Σαντορίνη φτιάχνουν, επίσης, μαύρο γλυκό βινσάντο με σταφύλια της ποικιλίας Μαντηλαριά ή Βάφτρα, το οποίο, όμως, δεν ανήκει στην κατηγορία κρασιών ΟΠΑΠ.

Ιστορία

Το κρασί βινσάντο θεωρείται συνεχιστής των πάσσων, όπως ονομάζονταν στην αρχαιότητα οι λιαστοί οίνοι, για τους οποίους φημίζονταν τα νησιά του Αιγαίου.
Ιστορικά είναι γνωστό ότι γινόταν εξαγωγή βινσάντο στην Ρωσία τουλάχιστον από το 1786. Μάλιστα, η οικονομία της Σαντορίνης οδηγήθηκε σε παρακμή, όταν, λόγω της Οκτωβριανής επανάστασης, σταμάτησε η εξαγωγή βινσάντο προς στην χώρα αυτή.
Αϊσέ Σουλτάνα (κόρη του Αχμέτ Α')

Ζωή

Η Αϊσέ Σουλτάνα γεννήθηκε το 1605, ήταν η πρώτη κόρη και δεύτερο παιδί του σουλτάνου Αχμέτ Α΄ και της ελληνίδας Χασεκί Κιοσέμ Σουλτάνας. Μια επιστολή προς το Σουλτανάτο των Γυναικών προκειμένου να διασφαλίσει το μέλλον των πριγκίπων, ανάγκασε την Αϊσέ Σουλτάνα να παντρευτεί τον Μεγάλο Βεζίρη Νασούχ Πασά, όταν ήταν μόλις 6 ετών.
Αυτός ο γάμος την έκανε μια από τις πλουσιότερες γυναίκες στην αυτοκρατορία, γιατί μετά το θάνατο του συζύγου της Νασούχ Πασά, ο οποίος ήταν ένας από τους πλουσιότερους ανθρώπους της εποχής, η Αϊσέ κληρονόμησε ένα μεγάλο μέρος αυτής της περιουσίας.
Η Αϊσέ Σουλτάνα ήταν εκπαιδευμένη για να επηρεάσει την πολιτική κατάσταση, όπως και η αδελφή της Φατμά Σουλτάνα και η μητέρα της Κιοσέμ Σουλτάνα και σε αντίθεση με τις δύο αδελφές της Γκεβχερχάν Σουλτάνα και Ατικέ Σουλτάνα, η Αϊσέ ήταν μια φιλόδοξη γυναίκα και ο λόγος της επηρέασε την πολιτική, γι 'αυτό το πολιτικό μέλλον των αδελφών της, ήταν το πιο σημαντικό από οτιδήποτε άλλο.
Σύμφωνα με την ιστορία, η Αϊσέ Σουλτάνα ήταν πολύ κοντά στον αδελφός της Ηγεμόνα Κασίμ σε σχέση με τα άλλα της αδέλφια, όπως και η μητέρα της Κιοσέμ, η οποία έβλεπε τον Κασίμ ιδανικό για διάδοχο του θρόνου. Χάρη σε διάφορους γάμους της με σημαντικούς ανθρώπους, η Αϊσέ Σουλτάνα εξασφάλισε για την ίδια και τη μητέρα της (μετά την αντιβασιλεία) μια θέση στο Ντιβάνι (υπουργικό συμβούλιο).
Η Αϊσέ Σουλτάνα ήταν επίσης γνωστή για τη σκληρότητα της και την ψυχραιμία της. Ήταν εκείνη που κατέλαβε τους σκλάβους που ήταν οι υπεύθυνοι για το θάνατο της μητέρας της Κιοσέμ Σουλτάνας και έμεινε να δει πως βασανίστηκαν και εκτελέστηκαν.
Η Αϊσέ Σουλτάνα ήταν παντρεμένη αρκετές φορές, η ιστορία λέει 8 συζύγους κατά τη διάρκεια της ζωής της, απόκτησε μόνο ένα γιο τον Μουσταφά με τον Χαφίζ Αχμέτ Πασά
Η Αϊσέ αναφέρεται ως η πιο όμορφη σουλτάνα εκ γενετής.Είχε λευκό δέρμα καστανά μαλλιά και πράσινα μάτια.
Πατριάρχης Γρηγόριος Ζ΄

Βιογραφικά στοιχεία

Γεννήθηκε γύρω στο 1850 στη Σίφνο. Σπούδασε στη Θεολογική Σχολή της Χάλκης. Υπηρέτησε στη Μητρόπολη Ρόδου από διάκονος μέχρι και πρωτοσύγκελος.
Το 1887 εξελέγη επίσκοπος της Επισκοπής Μυρέων, το 1892 μητροπολίτης της Ιεράς Μητροπόλεως Σερρών, το 1909 Μητροπολίτης της Ιεράς Μητροπόλεως Κυζίκου και το 1913 Μητροπολίτης της  Ιεράς Μητροπόλεως Χαλκηδόνος. Στις 6 Δεκεμβρίου 1923 εξελέγη Οικουμενικός Πατριάρχης και ενθρονίστηκε στις 30 Δεκεμβρίου 1923.
Επί των ημερών του καθαιρέθηκε ο παπα-Ευθύμ, λεγόμενος αρχηγός της «τουρκορθόδοξης Εκκλησίας». Επίσης καθαιρέθηκε ο Μητροπολίτης Χαλδίας Βασίλειος, ο οποίος οργάνωνε «Εκκλησία» στην Αμερική, χωρίς άδεια του Οικουμενικού Πατριαρχείου. Τέλος, αναγνωρίστηκε το αυτοκέφαλο της Εκκλησίας της Πολωνίας, ιδρύθηκαν οι Μητροπόλεις  Πριγκηποννήσων,  Κεντρώας Ευρώπης και Αυστραλίας και υιοθετήθηκε από το Οικουμενικό Πατριαρχείο το γρηγοριανό ημερολόγιο.
Ο Πατριάρχης Γρηγόριος Ζ΄ παρουσίασε έντονα προβλήματα υγείας το Σεπτέμβριο του 1924 και πέθανε στις 17 Νοεμβρίου του ίδιου έτους.
1248 Ιουγούρθη

Φυσικά χαρακτηριστικά

Η μέση διάμετρος της Ιουγούρθης εκτιμάται σε 38 περίπου χιλιόμετρα. O φασματικός τύπος της είναι S (λιθώδης), ενώ το γεωμετρικό άλβεδό της δεν είναι γνωστό με ακρίβεια. Η Ιουγούρθη περιστρέφεται γύρω από τον εαυτό της μία φορά κάθε 12 ώρες και 55 λεπτά.
Δημήτριος Χατζής

Βιογραφία

Ο Δημήτριος Χατζής γεννήθηκε στην Σιάτιστα στις 20 Οκτωβρίου του 1897. Μετά το τέλος των γυμνασιακών του σπουδών υπηρέτησε σαν δημοδιδάσκαλος στην Δαμασκηνιά Βοϊου¹ και στην συνέχεια έτυχε υποτροφίας από το Μανούσειο Κληροδότημα για ανώτερες σπουδές στο Πανεπιστήμιο Αθηνών. Αποφοίτησε τον Μάιο του 1923 και τον Οκτώβριο της ίδιας χρονιάς διορίστηκε στο γυμνάσιο της Σιάτιστας² απ΄όπου και αποσπάστηκε την ίδια χρονιά για ένα εξάμηνο στα Γρεβενά. Από το 1927 μέχρι το 1940 υπηρέτησε σαν καθηγητής, υποδιευθυντής και γυμνασιάρχης στο γυμνάσιο Τσοτυλίου³. Κατά το 1934 πήρε εκπαιδευτική άδεια για ανώτατες σπουδές στην Γερμανία (Μόναχο, Βερολίνο) όπου παρέμεινε μία τετραετία σπουδάζοντας σαν υπότροφος⁴ του Μανούσειου κληροδοτήματος ιστορία, φιλολογία και παιδαγωγικά. Από το 1940 μέχρι το 1950 υπηρέτησε σαν γυμνασιάρχης στο Π. Φάληρο⁵ και στο Η’ γυμνάσιο αρρένων Αθηνών με ενδιάμεση τριετή απόσπαση με αίτησή του στο Κιλκίς κατά την διάρκεια της κατοχής.⁶ Τον Μάρτιο του 1950 διορίσθηκε εκπαιδευτικός σύμβουλος.⁷ Κατά τον Ιανουάριο του 1958 εκλέχθηκε πρόεδρος του Ανωτάτου Εκπαιδευτικού Συμβουλίου για μία διετία. Η θητεία του αυτή ανανεώθηκε δύο φορές δηλαδή μέχρι το τέλος Δεκεμβρίου του 1962 οπότε αποχώρησε από την ενεργό υπηρεσία λόγω ορίου ηλικίας. Κατά τον Ιανουάριο του 1962 του ανατέθηκαν τα καθήκοντα Γενικού Διευθυντού της Γενικής Εκπαιδεύσεως τα οποία άσκησε μέχρι το τέλος του έτους. Ως συνταξιούχος από τον Ιανουάριο του 1963 και για μία τριετία άσκησε το έργο του Προέδρου του Οργανισμού Εκδόσεως Διδακτικών Βιβλίων και μέλους του Διοικητικού Συμβουλίου του Οργανισμού Σχολικών Κτιρίων μέχρι την 21η Απριλίου 1967 οπότε και παραιτήθηκε.¹
Ιωάννης Βελλίδης

Βίος

Ο Ιωάννης Βελλίδης γεννήθηκε στη Θεσσαλονίκη το 1909, και ήταν γιος του εκδότη Κωνσταντίνου Βελλίδη, που καταγόταν από την Παρασκευή Γρεβενών. Το 1931, μετά τον θάνατο του πατέρα του, ανέλαβε γραμματέας συντάξεως στην εφημερίδα Μακεδονία, αφού εγκατέλειψε τις σπουδές του στη Νομική Σχολή. Το 1936 μετά το θάνατο του θείου του Γιώργου Βελλίδη, έγινε διευθυντής της εφημερίδας. Το 1937 εγκαθιστά την εφημερίδα στο κτίριο της οδού Τσιμισκή, εξοπλίζοντάς το με σύγχρονα εκτυπωτικά και τηλεπικοινωνιακά  μέσα. 
Φανατικός βενιζελικός, στην περίοδο της Μεταξικής δικτατορίας φυλακίζεται και εξορίζεται δύο φορές. Στην περίοδο της Γερμανικής κατοχής η εφημερίδα υποχρεώθηκε από τους κατακτητές να σταματήσει την κυκλοφορία της και ο Βελλίδης κατέφυγε στην Αθήνα. Τον Μάρτιο του 1945 επανεξέδωσε την εφημερίδα του και υποστήριξε τα διάφορα πολιτικά σχήματα του κεντρώου-βενιζελικού πολιτικού χώρου και κυρίως τον Γεώργιο Παπανδρέου. Τον Μάιο του 1963 ίδρυσε την απογευματινή  εφημερίδα Θεσσαλονίκη.
Διετέλεσε επίσης πρόεδρος του Διοικητικού Συμβουλίου της Διεθνούς Έκθεσης Θεσσαλονίκης από το 1964 μέχρι το 1967 και από το 1975 μέχρι το 1978.
Πέθανε στις 21 Μαρτίου του 1978
Προς τιμήν του ονομάζεται "Ιωάννης Βελλίδης" ένα από τα μεγαλύτερα και πιο γνωστά συνεδριακά κέντρα της Θεσσαλονίκης.
Nexuiz

Τρόπος παιχνιδιού

Το Nexuiz έχει δεκατρία όπλα, 24 επίσημες πίστες και πάνω 240 πίστες που δημιουργήθηκαν από την κοινότητα του παιχνιδιού επίσης έχει 15 μοντέλα παικτών. Έχει επιλογή για εκστρατεία με ένα παίκτη, όπου ο παίκτης παίζει σε διάφορες πίστες. Για να πάει στην επόμενη πίστα πρέπει να φτάσει στην συγκεκριμένη πίστα ένα συγκεκριμένο σκορ. Το παιχνίδι υποστηρίζει παιχνίδι με bots (υπολογιστής εναντίον ανθρώπου) ή με άλλους παίκτες σε τοπικό δίκτυο ή στο διαδίκτυο.

Ιστορία

Η ανάπτυξη του Nexuiz ξεκίνησε το 2001 ως τροποποίηση-επέκταση για το Quake από τον Lee Vermeulen. 
Σε σύντομο χρονικό διάστημα το έργο μεταφέρθηκε στο DarkPlaces που αναπτύχθηκε από τον Forest Hale, μετά από λίγο καιρό και αυτός προσχώρησε στο έργο. 
Μετά από τέσσερα χρόνια δουλειάς χωρίς προϋπολογισμό, το Nexuiz 1.0 κυκλοφόρησε στις 31 Μαΐου 2005, εξ ολοκλήρου σε GNU GPL και μέχρι το τέλος του Ιουνίου είχε ληφθεί 250,000,000 φορές.

Ανάπτυξη από την IllFonic

Στις 3 Μαρτίου 2010 ανακοινώθηκε ότι η άδεια του Nexuiz δόθηκε στην IllFonic να αναπτύξει μια έκδοση του Nexuiz για κονσόλες. Το παιχνίδι θα έχει το ίδιο όνομα ενώ θα υιοθετήσει βικτοριανό στυλ. Αλλαγές στο Nexuiz θα ενσωματωθούν στο fork του με το όνομα Xonotic.
Εξαφθοριούχο ξένο

Παραγωγή

1. Μπορεί να παραχθεί από το ξενοδιφθορίδιο (XeF₂) με παρατεταμπενη θέρμανση στους 300 °C υπό πίεση 6MPa:
2. Με ολική σύνθεση με χρήση διφθοριούχου νικέλιου (NiF₂) ως καταλύτη στους 120 °C, ακόμη και με μοριακή αναλογία ξένου (Xe) προς διφθόριο (F₂) 1:5:

Μοριακή δομή

Η δομή του εξαφθοριούχου ξένου χρειάστηκε πολλά χρόνια για να ταυτοποιηθεί σε σύγκριση με τις περιπτώσεις των άλλων δυο φθοριδίων του ξένου. Στην αέρια φάση η ένωση είναι μονομερική. Ωστόσο η θεωρία VSEPR προβλέπει ότι εξαιτίας της παρουσίας έξι (6) ατόμων φθορίου ως συναρμωτών και του ενός μονήρους ζεύγους ηλεκτρονίων που απομένει, η δομή δεν μπορεί να έχει οκταεδρική συμμετρία, και όντως, η περίθλαση ηλεκτρονίων συνδυασμένη με υψηλού επιπέδου υπολογισμούς δείχνουν ότι η καλύτερα περιγραφόμενη δομή της ένωσης είναι ότι περιέχει ένα κινητό μονήρες ζεύγος ηλεκτρονίων που αλλάζει θέσεις πάνω στις έδρες και τις ακμές του οκταέδρου που σχηματίζουν τα έξι (6) άτομα φθορίου της ένωσης, μεταβάλλοντας ανάλογα τη μοριακή συμμετρία με δυναμικό τρόπο.
Η φασματοσκοπία NMR των ισοτόπων ¹²⁹Xe και ¹⁹F δείχνει ότι η ένωση έχει «τετραμετρική δομή»: τέσσερα (4) ισοδύναμα άτομα ξένου διατάσονται σε στις κορυφές τετραέδρου και περικυκλώνονται από ένα νέφος εικοσιτεσσάρων (24) ατόμων φθορίου που τοποθετούνται σε θέσεις που αντιστοιχούν στο μηχανισμό cogwheel.
Σε στερεή κατάσταση το XeF₆ κρυσταλλώνεται σε έξι (6) πιθανά μοτίβα, που εμπεριέχουν μια που περιέχει ιόντα [XeF₅]%⁺ και F⁻.

Υδρόλυση

Το εξαφθοριούχο ξένο υδρολύεται σε τρία (3) στάδια, σχηματίζοντας τελικά τριοξείδιο του ξένου (XeO₃):

Οξύ κατά Lewis

Το εξαφθοριούχο ξένο δρα σαν οξύ κατά Lewis σχηματίζοντας δυο ανιόντα:
Τα άλατα που περιέχουν το ανιόν [XeF₆]²⁻ είναι (σχετικά) πολύ σταθερά και διασπώνται μόνο από τους 400 °C και πάνω. Έχει δειχθεί, με απλή κρυσταλλική ανάλυση ακτίνων Χ σε δινιτρωδοξενοοκταφθορίδιο [(NO)₂XeF₈], ότι το ανιόν έχει δομή τετραγωνικού αντιπρίσματος. Τα άλατα του ανιόντος με νάτριο (Na) και με κάλιο (K) σχηματίζονται με απευθείας αντίδραση των αντίατοιχων φθοριούχων αλάτων με εξαφθοριούχο ξένο:
Αυτά αντέχουν λιγότερο στη θέρμανση, σε σχέση με τα αντίστοιχα άλατα του ρουβίδιου και του καίσιου, που όμως σχηματίζουν πρώτα άλατα του επταφθοροξενιούχου ανιόντος [XeF₇]⁻:
Τα τελευταία πρέπει να πυρολυθούν επίμονα στους 50 °C και στους 20 °C για να σχηματίσουν τα κίτρινα άλατα του οκταφθοροξενιούχου ανιόντος [XeF₈]²⁻:
Αυτά τα άλατα υδρολύονται με το νερό, δίνοντας διάφορα προϊόντα που περιέχουν ξένο και οξυγόνο.
Τα άλλα δυο φθορίδια του ξένου δεν παράγουν τόσο σταθερά σύμπλοκα με φθοριούχα άλατα.
Το εξαφθοριούχο ξένο αντιδρά με ισχυρούς δέκτες φθοριούχων ιόντων, όπως το RuF₅ και το BrF₃·AuF₃, με τα οποία σχηματίζει ιόντα [XeF₅]⁺:
Φερνάντο Ιβασάκι

Βιογραφία

Η οικογένειά του προέρχεται από πολλά μέρη του πλανήτη (Περού, Ιαπωνία, Ισημερινός, Ιταλία) γι'αυτό και το πρώτο του επιθετο είναι ιαπωνικό ενώ το δεύτερο ιθαγεννές από το Περού. Σπούδασε ιστορία στο Καθολικό Πανεπιστήμιο του Περού από το 1978 μέχρι το 1982 όπου και υπήρξε καθηγητής ιστορίας από το 1983 μέχρι το 1989.
Πέρασε ως υπότροφος από το Αρχείο των Ινδιών για να διδάξει στο Πανεπιστήμιο του Ειρηνικού στη Λίμα. Από το 1989 επέστρεψε οριστικά στην Ισπανία όπου είναι υποψήφιος διδάκτωρ αμερικανικής ιστορίας στο Πανεπιστήμιο της Σεβίλλης και ισπανικής και ισπανοαμερικανικής λογοτεχνίας στο Πανεπιστήμιο της Σαλαμάνκας.
Είναι ειδικός στο πολιτιστικό μάναντζμεντ και υπήρξε διευθυντής πολλών πολιτιστικών οργανισμών όπως της Fundación Alberto Jiménez-Becerril contra el Terrorismo. Σήμερα είναι διευθυντής του Οργανισμού Cristina Heeren που σχετίζεται με το φλαμένκο.

Έργο

Έχει γράψει πολλά και ποικίλα βιβλία, από δοκίμια μέχρι μυθιστορήματα. Κύριο χαρακτηριστικό του έργου του είναι η παρουσία της ιστορίας και μια έντονη αίσθηση του χιούμορ. Οι κύριες επιρροές του είναι ο Γκιγιέρμο Καβρέρα Ινφάντε, Χόρχε Λουίς Μπόρχες και Χούλιο Κορτάσαρ.
Ως δημοσιογράφος έχει αρθρογράψει σε πολλές μεγάλες ισπανόφωνες εφημερίδες (Diario 16, El País, El Mercurio de Chile) και σήμερα αρθρογραφεί στην εφημερίδα ABC. Από το 1996 μέχρι το 2010 διύθηνε επίσης το λογοτεχνικό περιοδικό Renacimiento της Σεβίλλης.
Πίνδαρος

Βιογραφία

Γεννήθηκε το 522 ή το 518 π.Χ. στις Κυνός Κεφαλές, συνοικισμό της Θήβας. Ήταν γιος του Δαίφαντου και της Κλεοδίκης. Τα έθιμα και οι παραδόσεις  της οικογένειάς του άφησαν το αποτύπωμά τους στην ποίησή του και παίζουν σημαντικό ρόλο στην αποτίμηση των σχέσεων του ποιητή με τους συγχρόνους του. Η φυλή των Αιγιδών βαθιά ριζωμένη γενεαλογικά στον μύθου του Αιγέα, ανήκε στο Κάδμειο στοιχείο της πόλης των Θηβών, δηλαδή στην πρεσβύτερη ευγενική τάξη της πόλης που αναζητούσε την προγονική της κληρονομιά στις ημέρες του ιδρυτή των Θηβών Κάδμου.
Ο ίδιος αναφέρει ότι η γέννησή του συνέπεσε με τη γιορτή των Πυθίων (Vita Ambrosiana, frgm. 193), αλλά δεν είναι σίγουρο αν πρόκειται για τα Πύθια του 522 ή του 518 π.Χ. Άγνωστη είναι και η χρονολογία θανάτου του. Από τη χρονολόγηση του τελευταίου σωζόμενου ποιήματος οι ερευνητές καταλήγουν στο συμπέρασμα ότι πέθανε γύρω στο 446 π.Χ. Ολοκλήρωσε την ποιητική του εκπαίδευση τόσο στη Θήβα όσο και στην Αθήνα.
Εξαιτίας της φήμης του, το σπίτι του έγινε ένα από τα αξιοθέατα των αρχαίων Θηβών και ο Αρριανός αναφέρει ότι ο Μέγας Αλέξανδρος, ως ένδειξη τιμής προς τον ποιητή, το εξαίρεσε από την καταστροφή με την οποία τιμώρησε το 335 π.Χ. την υπόλοιπη πόλη , καθώς ο Πίνδαρος είχε συνθέσει εγκώμια για τον Αλέξανδρο Α΄ της Μακεδονίας.
Ο Πίνδαρος ασχολήθηκε με τη χορική λυρική ποίηση. Από τα σωζόμενα έργα του το μεγαλύτερο όγκο αποτελούν τα Επινίκια, χορωδιακά άσματα που ψάλλονταν στην πατρίδα του νικητή κατά τον εορτασμό της επιτυχίας του ή ακόμα και στον χώρο διεξαγωγής των αγώνων.
Βαρεία

Χρήσεις

Η βαρεία σημειώνονταν μόνο στη λήγουσα σε χαμηλότερο τόνο, όταν δεν ακολουθούσε άλλο σημείο στίξης.

Ιστορία

Η βαρεία εμφανίστηκε για πρώτη φορά στην πολυτονική ορθογραφία της αρχαίας ελληνικής γλώσσας για να επισημάνει χαμηλότερο τονισμό από αυτόν της οξείας προφοράς.
Πρωτάθλημα Ε.Π.Σ. Πειραιώς 1945-46

Το πρωτάθλημα της Ε.Π.Σ. Πειραιώς 1945-46 ήταν το πρώτο μεταπολεμικό και διεξήχθη σε δυο κατηγορίες με τη συμμετοχή 18 ομάδων. Τον τίτλο κατέκτησε ο Ολυμπιακός και προκρίθηκε στο Πανελλήνιο πρωτάθλημα ποδοσφαίρου ανδρών 1945-1946. Ισοβάθμησε στην πρώτη θέση με τον Εθνικό αλλά είχε καλύτερο συντελεστή τερμάτων. Επίσης, είχε ένα ματς λιγότερο αλλά ανακηρύχτηκε εσπευσμένα πρωταθλητής ώστε να ξεκινήσει έγκαιρα το πανελλήνιο πρωτάθλημα.

Α΄ Κατηγορία

Συγκροτήθηκε από τις επτά (7) ομάδες που μετείχαν στο ματαιωθέν τελευταίο προπολεμικό πρωτάθλημα ΕΠΣ Πειραιώς 1940–41 με την προσθήκη της Άμυνας Νικαίας.
Βραβεία Αμερικανικής Ακαδημίας Κινηματογράφου 2002

Η 75η Απονομή των Βραβείων της Ακαδημίας Κινηματογράφου, γνωστά κυρίως ως Βραβεία Όσκαρ, τίμησε τις καλύτερες ταινίες του 2002 και έλαβε χώρα στις 23 Μαρτίου 2003 στο Θέατρο Κόντακ στο Χόλιγουντ της Καλιφόρνια. Οικοδεσπότης της βραδιάς ήταν για δεύτερη φορά ο Στιβ Μάρτιν. Οι υποψηφιότητες ανακοινώθηκαν στις 11 Φεβρουαρίου 2003 από τον Πρόεδρο της Ακαδημίας Φρανκ Πίρσον και την ηθοποιό Μαρίζα Τομέι.
Η ταινία Σικάγο (Chicago) αναδείχτηκε νικητής της βραδιάς με 6 βραβεία, συμπεριλαμβανομένου και Καλύτερης Ταινίας. Ο Ρόμαν Πολάνσκι βραβεύτηκε με το Όσκαρ Σκηνοθεσίας για την ταινία Ο Πιανίστας (The Pianist). O Άντριεν Μπρόντι κέρδισε το Όσκαρ Α' Ανδρικού Ρόλου και η Νικόλ Κίντμαν το Όσκαρ Α' Γυναικείου Ρόλου για την ερμηνεία της στην ταινία Οι Ώρες (The Hours).
1189 Τερεντία

Φυσικά χαρακτηριστικά

Η μέση διάμετρος της Τερεντίας εκτιμάται σε 55,88 χιλιόμετρα. O φασματικός τύπος της είναι Ch (ανθρακούχος), ενώ το άλβεδό της είναι 0,0566. Η Τερεντία περιστρέφεται γύρω από τον εαυτό της μία φορά κάθε 19 ώρες και 18 λεπτά, μία αρκετά αργή περιστροφή για αστεροειδή.
Επιχειροτονία

Γενικά

Καθένας μπορούσε να κατηγορήσει (προβάλλεσθαι) οποιονδήποτε από τους άρχοντες όταν προτείνονταν η ερώτηση: εἰ δ ο κ ε ῖ κ α λ ῶ ς ἂ ρ χ ε ι ν ἕ κ α σ τ ο ς (:εάν νομίζεται ότι σωστά εξουσιάζει ο καθένας). Η εκκλησία τότε αποφάσιζε δια χειροτονίας, η οποία λέγονταν επιχειροτονία και αν έκανε δεκτή την κατηγορία ο άρχων επαύετο από τα καθήκοντά του και παραπεμπόταν στο ηλιαστικό δικαστήριο.

Επιχειροτονία των νόμων

Κατά την ενδεκάτη ημέρα της πρώτης πρυτανείας, στη συνέλευση της εκκλησίας του δήμου, αφού ο κήρυκας έκανε τις καθιερωμένες ευχές, γίνονταν η επιχειροτονία των νόμων. Πρώτοι οι νόμοι που αφορούσαν στη βουλή, έπειτα εκείνοι που αφορούν στις δημόσιες υποθέσεις (κοινά), στη συνέχεια όσοι αφορούσαν στους εννέα άρχοντες.
Τάρια Χάλονεν

Καριέρα

Γεννήθηκε στο Ελσίνκι στις 24 Δεκεμβρίου του 1943. Σπούδασε νομικά και απέκτησε τίτλο Μάστερ από το Πανεπιστήμιο του Ελσίνκι, το 1968. Έγινε δικηγόρος και παντρεύτηκε τον Δρα Πένττι Αραγιάρβι (Pentti Arajärvi).
Το 1971 έγινε μέλος του Σοσιαλδημοκρατικού Κόμματος και το 1974 διορίστηκε από τον Κάλεβι Σόρσα γραμματέας στο κοινοβούλιο. Την περίοδο από το 1975 ως το 1996 ήταν μέλος του Δημοτικού Συμβουλίου του Ελσίνκι. Βουλευτής από το 1979 ως το 2000, χρημάτισε υπουργός Υγείας (1987-90), Σκανδιναβικής Συνεργασίας (1989-91) Δικαιοσύνης (1990-91) και Εξωτερικών (1995-2000).
Έγινε η πρώτη γυναίκα πρόεδρος της χώρας μετά την εκλογή της, το 2000. Στον πρώτο γύρο των προεδρικών εκλογών η Χάλονεν πήρε 40% έναντι 34,4% για τον αντίπαλό της, Έσκο Άχο του Κόμματος του Κέντρου. Επειδή κανείς από τους δύο υποψηφίους δεν συγκέντρωσε άνω του 50%, οι εκλογές επαναλήφθηκαν στον δεύτερο γύρο, όπου αναδείχθηκε οριακά νικήτρια η Χάλονεν με 51,6% έναντι 48,4% του Άχο. Ανέλαβε πρόεδρος την 1η Μαρτίου του 2000.  Εξασφάλισε νέα εξαετή θητεία, επικρατώντας οριακά -με ποσοστό 51,8%- του συντηρητικού αντιπάλου της Σάουλι Νιινίστο στις εκλογές του 2006, σε επαναληπτική ψηφοφορία (δεύτερος γύρος) στις 29 Ιανουαρίου του 2006. Η θητεία της έληξε το 2012, οπότε και την διαδέχτηκε ο Σάουλι Νιινίστο.
Αι! της λέμβου!

Το κέλευσμα "Αι! της λέμβου!", ή "Ε! της λέμβου", ή "Αι! του σκάφους", αποτελεί στρατιωτική ναυτική επιφώνηση των σκοπών των πολεμικών πλοίων προς λέμβο ή σκάφος που διέρχεται πολύ πλησίον η προσεγγίζει. Η επιφώνηση αυτή είναι αντίστοιχη του "αλτ!" που δίνεται, στη ξηρά, στους πεζούς και οδηγούς μέσων μεταφοράς όταν προσεγγίζουν στρατιωτικές μονάδες ή άλλους ελεγχόμενους χώρους, προκειμένου ν΄ ακολουθήσει αναγνώριση.
Σε απάντηση του παραγγέλματος αυτού αν μεν η λέμβος ή σκάφος είναι άλλου πολεμικού πλοίου ή ο ιδιώτης ιδιοκτήτης γνωρίζει τον ναυτικό κανονισμό απαντάει μεν "πόρρω" όταν διέρχεται και δεν προτίθεται να πλευρίσει, και "ένδον" όταν προτίθεται να πλευρίσει για εφόδια ή μεταφορά προσωπικού.
Σημειώνεται ότι τα πολεμικά πλοία (ανεξαρτήτως σημαίας) επέχουν την έννοια του πλωτού οχυρού και η ελεύθερη προσέγγιση σ΄ αυτά σε απόσταση μικρότερη των 200 μ. (περίπου του ενός σταδίου του μιλίου) απαγορεύεται. Βέβαια σε ορμούντα πολεμικά σε λιμένες, η απόσταση αυτή μειώνεται, εξ ανάγκης, στα 30 μ. το ελάχιστο. Σε περίπτωση μη απάντησης ή αδιαφορίας στο παραπάνω παράγγελμα μπορεί ν΄ ακολουθήσουν απρόβλεπτες συνέπειες. Συνηθέστερα ενημερώνονται ταχύπλοα σκάφη του Λιμενικού Σώματος που σπεύδουν και προβαίνουν σε καταδίωξη και ελέγχους.